
קריאה למעורבות

עמרם מרגלית

לשבת פרשת ויגש
ר' אלעזר בן עזריה אמר אוי לנו מיום הדין אוי לנו מיום התוכחה. ומה יוסף הצדיק שהוא ב"ו כשהוכיח את אחיו לא יכלו לעמוד בתוכחתו, הקב"ה שהוא דיין ובעל דין ויושב על כסא דין ודן כל אחד ואחד עאכ"ו שאין כל ב"ו יכולים לעמוד לפניו
.

מנהג קבוע בשבת פרשת ויגש בחוג הדרמה בתיכון היה להמחיז את סצנת המפגש בין יהודה ליוסף על שלל פרשנויותיה. ובין אם ייגש יהודה למלחמה, לפיוס, לתפילה או לכל מטרה אחרת, ברור לחלוטין היה שסצנה זו היא נקודת שיא דרמטית של אופרת הסבון הארוכה בין האחים - שמהמתח בפתיחה ועד הקתרזיס רווי הדמעות בסיום, מדובר בקליימקס שאין שווה לו בעוצמה בכל הקאנון המוכר לנו - ועל כן המשחק היה מלווה בהבעות רגש רבות כמתבקש, וכאופייני לשכבת הגיל המדוברת. 

התורה שבעל-פה על שלל רבדיה הגדילה לעשות והפכה את הנקודה הדרמטית-ממילא הזו למפגש ענקים בו מתווכחים-מתאחדים שני מלכים רבי עוצמה, שתי מהויות, שני צדדים המבטאים יחדיו את כל שיש בעם ישראל. הסיפור האנושי כל כך הועצם, עד שמי שקורא את סיפור המפגש יהודה-יוסף על כל אינספור המשמעויות שנוספו ברבות השנים לדמויות אלו – כטיפוסי אופי, כתפיסות עולם, כמידות בנפש-בעם ישראל-בהנהגת ה' ועוד ועוד – לא יכול שלא לחוש לפעמים כפי שחשים האחים במפגש זה ע"פ המדרש – "מלכים מדיינים אלו עם אלו - אנו מה איכפת לנו"
.  

אבל אותו שקורא את הפרשה הזו בקונטקסט המדרשי מוצא את עצמו מחויב להתלבט בשאלה: "מזרעא דמאן קאתינא?" – הרי אינני דמות כריזמטית, בעל יופי וקסם עצומים, השולט בקור רוח מחושב על יצרי ועל מעשי, וגם אינני לגמרי אדם אימפולסיבי הנופל שוב ושוב בחטאי וצריך שוב ושוב להקים עולהּ של תשובה. כישרונותיי וייעודי לא ניתנו לי כמתת אל משמים, אבל גם קשה לומר שרכשתי אותם ביזע ועמל מרובים או שהייתי צריך למסור נפשי בעבורם. אני לא תמיד מצליח ולא תמיד נכשל, לא ממש נבחרתי ולא ממש בחרתי, לפעמים ביראה ולפעמים באהבה, לא סופרמן ולא ספיידרמן – בקיצור: אני מחוץ לסיפור.

מי שרוצה להימנע מלהכניס ראשו בין שתי עוצמות כאלו יכול לקרוא את הסיפור לא כמפגש בין שני מלכים שווים בעוצמתם אלא כמפגש בין ערב לבעל חוב: 
"בני אם ערבת לרעך" - זה יהודה: "אנכי אערבנו". "תקעת לזר כפיך" – "מידי תבקשנו". "נוקשת באמרי פיך" – "אם לא הביאותיו אליך". "עשה זאת בני והנצל" - לך והדבק בעפר רגליו וקבל מלכותו ואדנותו: "ויגש אליו יהודה".

אלא שהלקח אותו יקבל מהסיפור הזה הוא בדיוק את לקח המעורבות – את חוסר הלגיטימציה להישאר מחוץ לסיפור.  

כל עוד יוסף הינו דמות סטאטית - אדון אשר מתמרן ושולט במתרחש משל היה צופה מלמעלה ומאלץ את אחיו להימסר לו לעבדים (לא פלא שלבסוף הוא מצליח להפוך את כל יושבי מצרים לעבדיו), וכל עוד יהודה הינו המנהיג האמיץ אשר מסר נפשו למען אחיו והוא ערב לו לבדו – יכולים שאר האחים להימנע מלהכניס ראשם בסיפור. אך דווקא קריסתו של יוסף - הקר ומחושב כל-כך בטיפולוגיה המוכרת לנו – מגלה לאחים שזה בעצם הסיפור שלהם, שהם ממילא מעורבים בסיפור עד מעל לראשם. 

גם בעבר הם חשו בזה: וַיֹּאמְרוּ אִישׁ אֶל אָחִיו אֲבָל אֲשֵׁמִים אֲנַחְנוּ עַל אָחִינוּ אֲשֶׁר רָאִינוּ צָרַת נַפְשׁוֹ בְּהִתְחַנֲנוֹ אֵלֵינוּ וְלֹא שָׁמָעְנוּ עַל כֵּן בָּאָה אֵלֵינוּ הַצָּרָה הַזֹּאת
 - אך לא מדובר כאן על רגשות אשמה. ניתן לדמיין כיצד מן הסתם גם כשאשר הקדיח בטעות פעם אחת את תבשילו הוא הביע הכאה כזו על חטאו - הרי זה הקול של הפולנייה הזקנה שמדברת הרבה פעמים בתוכנו: "אתה רואה למה זה קורה לך – זה הכל בגלל מה שעשית אז". רגשות אשמה רודפים כל הזמן ולא מביאים לפעולה ממשית, אלא בעיקר לדיכאון ולעצבנות גדולה עוד יותר
.  

עוצמתה של התוכחה שמופיעה בהתגלות יוסף לאחיו איננה באשמה אלא בשפיטה העצמית של האחים, בתפיסתם שהם לא ניצבים בסרט הזה – אלא הם שחוללו אותו. 

המפגש בין יהודה ליוסף בהקשר כזה הוא לא מפגש בין שני מלכים כדברי המדרש
. וכך מציג את המפגש בזוהר ר' אלעזר: 
רבי אלעזר אמר: "ויגש אליו יהודה" - מאי טעמא יהודה? בגין דהכי אצטריך דאיהו ערב - כד"א "כי עבדך ערב את הנער". ורזא דמלה - יהודה ויוסף הכי אצטריכו לאתקרבא כחדא, בגין דיוסף איהו צדיק, יהודה איהו מלך, ועל דא "ויגש אליו יהודה", בגין דקורבא דלהון דאתקריבו כחדא גרם כמה טבין לעלמא - גרם שלמא לכלהו שבטין, גרם שלמא בינייהו, גרם ליעקב דאתקיים רוחא דיליה, כד"א (בראשית מה כז) ותחי רוח יעקב אביהם, ועל דא קריבו דדא עם דא אצטריך בכלהו סטרין לעילא ותתא
.  

אחרי סדרה של פרשנויות שקוראת את המפגש הזה כויכוח בין שני מלכים, ואפילו בין שני עולמות, שהזיווג הסופי ביניהם אף מביא לגאולה ולהשבתת הדין בעולם, גורס ר' אלעזר שבעצם יהודה צריך לגשת ליוסף פשוט כי הוא התערב בעניין. בין אם היה זה בהחלטה מחושבת ובין אם כדברי המדרש יהודה "נוקש באמרי פיו" בפזיזות מסוימת – בסופו של דבר מצבו של יהודה בסיפור נובע מכך שהוא הכניס עצמו פנימה ולא עמד מן הצד. 

בציור כזה יהודה ויוסף לא מתגוששים כשני מלכים, אלא כשיהודה מלך ויוסף צדיק - וכפי שמופיע בתורות חסידיות, עוצמתו של הצדיק מול הפונה אליו היא בהיותו אספקלריא המשקפת בצורה נקייה. זוהי עוצמתה של התוכחה בסיפור המתגלה בעצם המילים: "אני יוסף, העוד אבי חי" – לא עוד אשמה ערטילאית מן העבר המציקה שוב ושוב, אלא ממשות הנוכחת ממש כאן. 

ממשות זו היא המביאה את האחים לתפוס את עצמם ולהתחרט באמת, וגם לקורא מבחוץ היא משדרת שזה לא משנה כמה אתה מרגיש מחוץ לסיפור, אם רק תתערב לרגע בעניין – תגלה שאתה חלק מהסיפור הרבה מעבר למה שחשבת.  

� ב"ר צג.


� שם – מופיע שלוש פעמים.


� שם


� בראשית מב.


� ועוד לא הזכרנו את תגובת ראובן: "הֲלוֹא אָמַרְתִּי אֲלֵיכֶם לֵאמֹר אַל תֶּחֶטְאוּ בַיֶּלֶד וְלֹא שְׁמַעְתֶּם, וְגַם דָּמוֹ הִנֵּה נִדְרָשׁ" (שם).


� "כי הנה המלכים נועדו" - זה יהודה ויוסף, ב"ר שם.


� זוהר ויגש ר"ז.

